Page:Ludus Coventriae (1841).djvu/281

 Symon. Gracyous Lord, welcome thu be,  Reverens be to the, both God and man! My poer hous that thou wylt se,  Weche am thi servaunt, as I kan. Jhesu. There joye of alle joyis to the is sewre! Symon, I knowe thi trewe intent, The blysse of hefne thou xalt recure,  This rewarde I xal the grawnt present. Here Cryst enteryth into the hous with his disciplis and ete the Paschal lomb; and in the mene tyme the cownsel-hous beforn-seyd xal sodeynly onclose, schewyng the buschopys, prestys, and jewgys syttyng in here astat, lyche as it were a convocacyon; Annas seyng thus,

Annas. Beheld it is nowth al that we do, In alle houre materys we prophete nowth; Wole ȝe se weche peusawns of pepyl drawyth hym to, ffor the mervaylys that he hath wrowth.

Some othyr sotylté must be sowth, ffor in no wyse we may not thus hym leve; Than to a schrewde conclusyoun we xal be browth, ffor the Romaynes than wyl us myscheve, And take oure astat and put us to repreve, And convey alle the pepyl at here owyn request, And thus alle the pepyl in hym xal beleve, Therfore I pray ȝow, cosyn, say what is the best? Cayphas. Attende now, serys, to that I xal seye, Onto us alle it is most expedyent; That o man ffor the pepyl xuld deye, Than alle the pepyl xuld perysch and be shent.

Therfor late us werk wysely that we us not repent, We must nedys put on hym som fals dede;